次韻郭宰題妙香寮
作者：周紫芝
朝代：宋

paragraphs: 香嚴參鼻觀，可受郢人斤。
誰能論許事，且炷松爐薫。
借此沈水力，侑我棐几文。
小閣亦窈窕，青烟散敷紛。
與人共婆娑，此意良殷勤。
恨無博山賦，可寫蜀錦紋。
老人住江東，來作江西雲。
江湖渺歸思，先弟無餘芬。
焚香此幽事，此外何所欣。
如人嗜昌歜，豈復思羶葷。
令君出新語，種學窺多聞。
但恐燕寢句，頗慚韋使君。
更當宿殘火，薄霧看氤氳。